ΓΡΑΠΤΗ ΕΡΩΤΗΣΗ E-0717/02

υποβολή: Jules Maaten (ELDR) προς την Επιτροπή

(14 Μαρτίου 2002)

Θέμα: Ευρωπαϊκού μητρώο κλινικών χημικών

Δεδομένου ότι δενπάρχει συγκεκριμένη ευρωπαϊκή οδηγία, οι κλινικοί χημικοί, ως επάγγελμα, εμπίπτουν στην γενική οδηγία 89/48/EEC(1), όπου ρυθμίζονται τα επαγγέλματα με εκπαίδευση διάρκειας τουλάχιστον τριών ετών. Η εκπαίδευση για κλινικό χημικό διαρκεί τουλάχιστον 8 έτη από τα οποία τα 4 τουλάχιστον είναι πανεπιστημιακού επιπέδου. Η προσπάθεια να καταταγούν οι κλινικοί χημικοί στα κράτη μέλη της ΕΕ αναλόγως ποιοτικού επιπέδου οδήγησε στη δημιουργία της συνομοσπονδίας των Κλινικών Χημικών των Ευρωπαϊκών Κοινοτήτων (EC4). Στο μητρώο αυτό τώρα ήδη έχουν καταγραφεί περισσότεροι από 1000 κλινικοί χημικοί οι οποίοι πρέπει ήδη να είναι καταγεγραμμένοι στα εθνικά μητρώα, πρέπει να έχουν παρακολουθήσει εκπαίδευση τουλάχιστον 8 ετών και να δέχονται τον κώδικα συμπεριφοράς EC4.

1. Συμμερίζεται η Ευρωπαϊκή Επιτροπή την άποψη ότι η πρωτοβουλία αυτή του EC4 διευκολύνει την ελεύθερη κυκλοφορία των εργαζομένων όπως, ανάλογα, εκείνη του FEANI (ΕυρωπαϊκήςΟμοσπονδίας Εθνικών Ενώσεων Μηχανικών) (Βλέπε Γραπτή ερώτηση E-3429/93(2));

2. Σε ποιό βαθμό μπορεί να προωθήσει την αμοιβαία αναγνώριση εθνικών διπλωμάτων ο τίτλος EC4 EurClinChem;

(1) ΕΕ L 19 της 24.1.1989, σελ. 16.

(2) ΕΕ C 268 της 26.9.1994, σελ. 38.

Απάντηση του κ. Bolkestein εξ ονόματος της Επιτροπής

(19 Απριλίου 2002)

1. Η Επιτροπή, όπως έχει δηλώσει κατ' επανάληψιν, πιστεύει ότι πρωτοβουλίες όπως αυτή της Συνομοσπονδίας Κλινικών Χημικών των Ευρωπαϊκών Κοινοτήτων (EC4), η οποία καταρτίζει ευρωπαϊκό μητρώο των κλινικών χημικών που πληρούν ορισμένους ελάχιστους όρους εκπαίδευσης (EurClinChem), μπορούν να διαδραματίσουν σημαντικό ρόλο στην εφαρμογή, από τα κράτη μέλη, των οδηγιών γενικού συστήματος 89/48/ΕΟΚ του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας 3 ετών και 92/51/ΕΟΚ του Συμβουλίου, της 18ης Ιουνίου 1992, σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ(1).

2. Η κατάρτιση κοινών προτύπων εκπαίδευσης, η τήρηση των οποίων οδηγεί είτε στη χορήγηση ευρωπαϊκού πιστοποιητικού/διπλώματος στους αντίστοιχους επαγγελματίες είτε, όπως στην προκειμένη περίπτωση, στην εγγραφή σε επαγγελματικό μητρώο, μπορεί να διευκολύνει την ελεύθερη κυκλοφορία των επαγγελματιών και την άσκηση του δικαιώματος εγκατάστασής τους. Πράγματι, οι πρωτοβουλίες αυτές, οι οποίες συνήθως ονομάζονται κοινές πλατφόρμες, είναι σε θέση να μειώσουν ή ακόμη και να εξαλείψουν τις ενδεχόμενες ουσιώδεις διαφορές μεταξύ των επιμέρους εθνικών κύκλων εκπαίδευσης, διαφορές που θα μπορούσαν να δικαιολογήσουν τη λήψη ενός αντισταθμιστικού μέτρου (πρακτική άσκηση προσαρμογής ή δοκιμασία επάρκειας), όπως προβλέπουν οι προαναφερόμενες οδηγίες.

Ωστόσο, αυτή η αναγνώριση, εκ μέρους της Επιτροπής, της σημασίας τέτοιων πρωτοβουλιών ως μέσου προώθησης της ελεύθερης κυκλοφορίας των επαγγελματιών στην εσωτερική αγορά δεν πρέπει να κάνει να λησμονείται το γεγονός ότι πρόκειται για ιδιωτικές πρωτοβουλίες, οι οποίες δεν είναι δυνατόν να αντικαταστήσουν την εθνική νομοθεσία. Υπό την έννοια αυτή, η Επιτροπή παραπέμπει το αξιότιμο μέλος του Κοινοβουλίου στην απάντηση που έδωσε στη γραπτή ερώτηση E-1786/97 της κας Oddy(2), όπου προσδιορίζεται η εμβέλεια και η έννοια την οποία αποδίδει η Επιτροπή στις εν λόγω κοινές πλατφόρμες.

Στην περίπτωση του ευρωπαϊκού μητρώου κλινικών χημικών της EC4, η Επιτροπή σημειώνει, εξάλλου, ότι η προβλεπόμενη δυνατότητα εγγραφής στο μητρώο επαγγελματιών οι οποίοι έχουν πραγματοποιήσει βασικές σπουδές διαφορετικής κατεύθυνσης (χημεία, φαρμακευτική, βιολογία, ιατρική κ.λπ.) αποτελεί πρόσθετο πλεονέκτημα για την προώθηση της ελεύθερης εγκατάστασης των επαγγελματιών αυτών.

Εξάλλου, η Επιτροπή εφιστά την προσοχή του αξιότιμου μέλους του Κοινοβουλίου στην πρόσφατη πρόταση οδηγίας του Ευρωπαϊκού Κοινοβουλίου και του Συμβουλίου σχετικά με την αναγνώριση των επαγγελματικών προσόντων(3) και, ειδικότερα, στην ένατη αιτιολογική σκέψη και στο άρθρο 15 της πρότασης αυτής. Η τελευταία διάταξη, αν και θεμελιώνεται στις αρχές των ισχυουσών οδηγιών του γενικού συστήματος, αποσκοπεί στη συστηματικότερη συμμετοχή των επαγγελματικών οργανώσεων και στην ενθάρρυνση της ανάπτυξης κοινών πλατφορμών όπως αυτή την οποία ανέλαβε η EC4, με στόχο να διασφαλιστεί η περισσότερο αυτόματη αναγνώριση των επαγγελματικών προσόντων στην Ένωση.

(1) ΕΕ L 209 της 24.7.1992.

(2) ΕΕ C 21 της 22.1.1998.

(3) COM(2002)119 τελικό.